འོན་ཀྱང་དབུ་མའི་ལམ་གྱི་དགོས་པ་རྒྱུ་མཚན་ད་ལྟ་བོད་མི་སྤྱིའི་མདུན་དུ་ལྷགས་པའི་ཛ་དྲག་གི་དཀའ་ངལ་དང་།མི་རིང་བར་བོད་དང་བོད་མིའི་ངོ་བོ།དེའི་རྩ་ཆེའི་ཆོས་དང་རིག་གཞུང་གོམས་སྲོལ་བཟང་པོ་དང་བཅས་པ་རྩ་བརླག་ཏུ་འགྲོ་ཉེན་མངོན་སུམ་མཐོང་ཆོས་སུ་ཡོད་པ་དེར་བསམ་ཞིབ་ནན་ཏན་མེད་པར་འགྲེལ་བརྗོད་འདྲ་མིན་བྱ་མཁན་གང་ཙམ་ཐོན་དང་འཐོན་བཞིན་པར་བརྟེན།ཕྱི་ལོ་༢༠༡༥ཟླ་༡༡ཚེས་༣ལྷ་བབས་དུས་ཆེན་ཉིན་ཐེག་ཆེན་ཆོས་གླིང་གསུང་ཆོས་ར་བའི་ནང་བརྟན་བཞུགས་བསྟར་འབུལ་གྱི་མཛད་རིམ་དང་འབྲེལ་བའི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་སོག་ཤོད་སེར་སྐྱ་མི་མང་གིས་གསེར་གྱི་རྟགས་མ་དང་།བར་ཁམས་རོང་པོ་སེར་སྐྱ་མི་མང་ནས་གསེར་གྱི་འཁོར་ལོ་བཅས་ཀྱི་འབུལ་མཚོན་འབུལ་ལམ་ཞུས་པའི་མཛད་སྒོའི་ཐོག་བཀའ་སློབ་སྤྱི་ཕེབས་བྱུང་གསལ་དུ།ད་ཆ་ང་ཚོ་དུས་རབས་༢༠དང་༢༡ནང་སླེབས་ཡོད།འཛམ་གླིང་ཧ་ཅང་འགྱུར་བ་འགྲོ་བཞིན་ཡོད།དེ་འདྲ་ཡིན་དུས་གཉིས་ཕན་གྱི་བསམ་བློ་བཏང་ནས་འགྲོ་རྒྱུ་ཅིག་རེད།དབུ་མའི་ལམ་ཟེར་རྒྱུ་འདི་རེད།དེ་རིང་ཁྱེད་རང་ཚོས་དབུ་མའི་ལམ་གྱི་སྲིད་བྱུས་ལ་ཡིད་ཆེས་གཙང་མའི་ཐོག་ནས་དེའི་རྗེས་སུ་སྐྱོད་བཞིན་ཡོད།དེར་འགྱུར་བ་མེད།ཅེས་བརྗོད་པ་རེད།དེ་ངོས་རང་ཧ་ཅང་དགའ་པོ་བྱུང་།༸རྒྱལ་བ་རིན་པོ་ཆེ་བོད་ལ་ཤ་ཚ་ཡོད་པ་རེད།བོད་ལ་ཕན་པ་ཞིག་བསམ་བློ་གཏོང་གི་རེད།བོད་ཀྱི་ཆབ་སྲིད་ཀྱི་འགན་འཁྱེར་ནས་ལོ་དྲུག་ཅུ་ཙམ་ལས་ཀ་བྱས་པ་རེད།ད་ཆ་རྒན་ཡོལ་བྱས་ནས་ངོས་རང་ལོ་བརྒྱད་ཅུར་སླེབས་སྐབས་འགྲིག་མ་སོང་ཞེས་ལབ་པ་ཡིན་ན་སྐབས་རེ་བློ་ཏོག་ཙམ་ཕམ་གྱི་འདུགབསམ་པ་རྣམ་དག་བྱས་པ་ཡིན།ད་ཆ་ཡག་བྱུང་ཟེར་རྒྱུའི་ཚབ་ཏུ་འཐུས་ཤོར་བཏང་འདུགཅེས་ལབ་ན་བློ་ཕམ་གྱི་འདུགཤེས་སོང་ངམ།དེར་བརྟེན་ང་ཚོའི་རྩ་བའི་ལམ་སྟོན་ཞིག་ཡོད་པ་དེར་ཧུར་ཐག་འབད་ཐག་བྱས་ནས་ཤར་བསྐྱོད་བྱེད་བཞིན་ཡོད་ཅེས་བརྗོད་པ་དེར་ངོས་རང་ཧ་ཅང་དགའ་པོ་བྱུང་།ཐུགས་རྗེ་ཆེ་ཟེར་རྒྱུ་ཡིན་ཞེས་སོགས་ཐུགས་ཕམ་གྱི་བཀའ་སློབ་སྩལ་དགོས་བྱུང་བ་འདི་བཞིན་བོད་མི་ཡོངས་ཀྱི་ཁོག་པའི་སྙིང་དང་།དཔྲལ་བའི་མིགཡིད་བཞིན་གྱི་ནོར་བུ་ཞེས་ཞུ་བཞིན་པའི་འདི་ཕྱི་གཏན་གྱི་བཀའ་དྲིན་གྱི་བདག་ཉིད་ཆེན་པོ་གང་ཉིད་བོད་མི་རང་གི་ངོས་ནས་ཐུགས་ཕམ་གྱི་བཀའ་སློབ་ཕེབས་དགོས་བཟོས་པ་འདི་དག་ཧ་ཅང་བློས་འགན་མི་བཟོད་པའི་གནས་སུ་གྱུར་པས་བོད་མི་ཚང་མས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་དགོངས་བཞེས་མཛད་ཕྱོགས་དངོོས་ཡོད་ཀྱི་ལམ་ནས་གསལ་རྟོགས་ཐུབ་པ་བྱ་རྒྱུ་ཤིན་ཏུ་གལ་ཆེར་མ་ཟད།མགོན་པོ་གང་གི་ཐུགས་རྗེ་བཀའ་དྲིན་དུས་རྟག་ཏུ་ཡིད་ལ་དྲན་ཤེས་དགོས་པ་དང་།བོད་མིའི་སྤྱི་མཐུན་བསོད་ནམས་བཅས་ལ་དགོངས་རྒྱ་ཆེ་བཞེས་མ་ལན་མ་འགྱོད་མེད་པ་གནང་དགོས་པའི་དུས་མཚམས་ངེས་ཅན་ཞིག་ཏུ་སླེབས་ཡོད་པའི་འབོད་སྐུལ་ནན་ཏན་ཞུ་རྒྱུ་ཡིན།